Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 398/18)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Увс чацаргана/Uvs chatsargana“

ELi nr: PGI-MN-02143 – 2. juuni 2016

KPN ( ) KGT (X)

1. [KPN või KGT] nimetus(ed)

„Увс чацаргана/Uvs chatsargana“

2. Liikmesriik või kolmas riik

Mongoolia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Punktis 1 esitatud nimetusele vastava toote kirjeldus

Nimetusega „Увс чацаргана/Uvs chatsargana“ tähistatakse Uvsist pärit hariliku astelpaju (ladinakeelse nimetusega Hippophae rhamnoides L.) marju. See on hõbepuuliste (Elaeagnaceae) perekonda kuuluva õistaime kultiveeritav liik.

Astelpaju „Увс чацаргана/Uvs chatsargana“ võib olla eri värvusega, tavaliselt kollane või oranž, kuid mõnikord olla ka punakas või kastanpruun.

Vili on ovaalne või sibulakujuline ning seda iseloomustab tema lõhn ja suurus. Ovaalsete marjade pikkus on 11–13 mm ja laius 8–10 mm. Ümarate (sibulakujuliste) marjade läbimõõt on 6–9 mm. Kujust olenevalt kaaluvad need 0,3–0,8 g (100 vilja kaal on 50–96 g).

Viljaliha on mahlane, mitte happeline; sel on aromaatne lõhn ja hapu maitse.

Seemne värvus on valge, pruun, must või läikiv, pikkus 4–7 mm ja laius 2–3 mm ning 1000 seemne kaal on ligikaudu 13 g.

Olenevalt saagikoristusajast, kas sügisel või talvel, on marjad kas mahlased ja mõeldud mahla töötlemisele või rasvarikkad ja seega õliks töödeldavad. Toote füüsikalised ja organoleptilised omadused on järgmised (Tabel 1).

Tabel 1.

Füüsikalised ja organoleptilised omadused:

Liigid Maitse Lõhn Kaal (g) Ovaalne kollane Magus ja hapu Hapu 0,6–0,8 Ovaalne oranž Õline Rikkaliku maitsega 0,6–0,8 Sibulakujuline kollane Magus Hapu 0,3-0,4 Sibulakujuline oranž Hapu, õline Hapu 0,3-0,4

Uvsi astelpaju koosneb puuviljalistest, happelistest ja kergelt magusatest maitsekombinatsioonidest.

Toode „Увс чацаргана/Uvs chatsargana“ on eriti rikas ja sisaldab rohkem rasva, mida toodetakse kõigist vilja osadest (seemned, viljaliha ja kest), karoteeni, B1- ja C-vitamiini, nagu on esitatud järgmises tabelis.

Tabel 2.

Marjade viljaliha toiteelemendid (värske toote kaal):

Nr Toitainelised koostisosad Skaala Uvsi astelpaju marjade miinimumkogus 1 Rasv % 2,50 2 Valk % 1,4 3 C-vitamiin mg/kg 128 4 B1-vitamiin mg/kg 0,84 5 Süsivesikud % 8,9 6 Happelisus % 0,75 7 Niiskus % 78,13 8 Karoteen mg/100 g 2,32

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid peavad toimuma määratletud geograafilises piirkonnas: istutamisest kuni saagikoristuseni.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

Toote pakendil peab olema järgmine teave: toote tooraine, toote nimi, tootja nimi ja aadress, toote seerianumber, maht ja maatükk, tootmiskuupäev, ladustusaeg ja tarbimisaja lõpp, ladustamistingimused ja toiteväärtus.

Toote pakendil ja mahutil peab olema nimetus „УВС ЧАЦАРГАНА“ ja järgmised logod (inglise ja mongoolia keeles):

4. Geograafilise piirkonna täpne määratlus

Toote „Увс чацаргана/Uvs chatsargana“ tootmise geograafiline piirkond koosneb Uvsi provintsi kümnest haldusüksusest (soums) Mongoolia loodeosas. Need haldusüksused on Davst, Sagil, Turgen, Ulaangom, Tarialan, Naranbulag, Malchin, Zuungovi, Khyargas ja Tes. Need asuvad umbes 50 km kaugusel Uvsi järve vesikonnast.

5. Seos geograafilise piirkonnaga

Toote „Увс чацаргана/Uvs chatsargana“ kvaliteedi ja geograafilise päritolu vahel on tugev põhjuslik seos.

Geograafiline piirkond asub Uvsi provintsis. Kõnealust geograafilist piirkonda ümbritsevad Altai mäed, mille kõrgus merepinnast ulatub 4000 meetrini, ning nende keskel on lai tasandik koos Uvsi järvega, mis on tekkinud endisest merest ja on seetõttu soolane. Sarnaselt Surnumerele ei ole ka Uvsi järves kalu ega muid eluvorme, kuid selle kallastel on näha suuri soolakogumeid.

Uvsi järve vesikonnas on erilise koostisega mullad, mille vahelduvad CaO, MgO ja K20 määrad on väga kõrged.

Vesikonna sademetenäitaja on madal ning see suurendab vee ja pinnase kaltsiumisisaldust vees ja pinnases veelgi. Keskmine sademete hulk on hinnanguliselt 161,5 mm aastas ja keskmiselt seitse kuud aastas on ilma sademeteta. Madala sademetenäitaja tõttu jääb kaltsium mulda, kuna seda ei pesta ära. Vastandina vähesele sademetehulgale on päikesepaisteliste tundide arv väga suur.

Talvel katab lumi lõunas ja läänes asuvaid mägesid, mis on väga kõrged ja lumi sulab seal kevadel ja suvel vaid järk-järgult. Selle tulemusena kannavad paljud ojad ja jõed viljelusaladele lumesulavett ja toidavad põhjavee vesikondi. Kuna sulatamine toimub järk-järgult, on viljeluspiirkondades vee juurdevool suhteliselt ühtlane ning see soodustab toote „Увс чацаргана/Uvs chatsargana“ kasvatamist ja parandab marjade kvaliteeti.

Astelpaju „Увс чацаргана/Uvs chatsargana“ kasvab väga karmis looduslikus keskkonnas, kus temperatuuri kõikumine jääb vahemikku suvel + 36 °C ja talvel –49,6 °C. Selleks et pidada vastu nendele erakordselt kõrgetele temperatuurikõikumistele, kaitseb toode „Увс чацаргана/Uvs chatsargana“ ennast suurema õlisisalduse ning samuti karoteeni ja muude ainete suure sisaldusega. Ühes uuringus on täheldatud, et toode „Увс чацаргана/Uvs chatsargana“ sisaldab 2,5 korda rohkem palmitiinhapet kui astelpajud muudes Mongoolia piirkondades.

Astelpaju „Увс чацаргана/Uvs chatsargana“ istandustel on piirkonnas positiivne keskkonnaalane välismõju, kuna see aitab vältida liiva liikumist ja ala kõrbestumist.

Uvsi basseini mullaelemendid, nimelt nende kaltsiumi ja muude ainete sisaldus ning erilised karmid kliimatingimused mõjutavad Uvsi järve ümbritsevaid kohalikke kultuure ning mõjutavad ka toote „Увс чацаргана/Uvs chatsargana“ omadusi. Astelpaju marjade saagikus on suurem kui muudes Mongoolia provintsides (nimelt Tuvi ja Selenge provintsid). Kõikidest oma osadest (seemned, vars ja kest) õli tootvatel marjadel on samuti eriti suur õlisisaldus, suur C-, B1- ja B6-vitamiinide ja karoteeni sisaldus. Kuna päikesepaistelisi tunde on palju, on marjadel ka rikkalik lõhn.

Algselt oli astelpaju puhul tegemist metsiku marjaga ja ajalooliselt käis Mongoolia rahva traditsioonilise rändava eluviisiga kaasas eriline toitumine. See koosnes peamiselt piimatoodetest ja lihast. Selle tagajärjel kannatas osa Mongoolia rahvast, toitaine, eriti vitamiinide puuduse käes. Ilmnes, et Mongoolia lääneosas, Uvsi piirkonnas, kus astelpaju on pärismaine sort ja elanikud söövad neid, oli elanike tervislik seisund paremas olukorras kui mujal. See on üks põhjus, miks hakati 1960. aastal metsikut astelpaju uurima ja Uvsi provintsi teatavates osas istutati mitmeid eri astelpajusorte.

Tänu oma eriomadustele ja toitainetele on tootel „Увс чацаргана/Uvs chatsargana“ hea maine nii riiklikul kui ka rahvusvahelisel tasandil.

Tarbijad on selle astelpaju eriomadusi tunnustanud nii kohalikul kui ka rahvusvahelisel tasandil, eriti Jaapanis ja Koreas, kus toodet „Увс чацаргана/Uvs chatsargana“ kasutatakse mahepõllumajanduslike mahlade ja kosmeetikatoodete toorainena (allikas: „Linking people, places and products“ Ts. Enkh-Amgalan, 2009).

Viide tootespetsifikaadi avaldamisele

(viitemääruse artikli 6 lõike 1 teine lõik)

–

(1) ELT L 343, 14.12.2012, lk 1.